Document ID: /roh_data/filtered/fineweb-2-filterrobots_roh.jsonl.gz/11118

Insla da Son Pieder
L'insla da Son Pieder[1][2] (tudestg St. Petersinsel; franzos Île de Saint-Pierre) è in peninsla (u meglier ina presqu'île u ‹quasi-insla›) ed anteriura insla entamez il lai da Bienna en il chantun Berna en Svizra. Ella ha ina lunghezza da var 5 kilometers ed ina ladezza maximala da 800 meters. Ses punct il pli aut giascha sin 454 meters sur livel da la mar u 45 meters sur il livel dal lai (429 m). L'insla è sa furmada durant il davos temp da glatsch cur ch'il glatscher dal Rodan s'extendeva fin tar la chadaina dal Giura. Ella è in promontori dal Jolimont, situada sur il vitg Erlach. Dal punct da vista politic è l'insla spartida tranter las vischnancas d'Erlach e da Twann-Tüscherz. La pli gronda part appartegna a la davosa vischnanca.